CELEX: 52012PC0024
Language: ro
Date: 2012-01-30
Title: Propunere de DECIZIE A CONSILIULUI de stabilire a poziției care urmează să fie adoptată de Uniunea Europeană în cadrul Consiliului General al Organizației Mondiale a Comerțului privind cererea de derogare de la normele OMC cu privire la preferințele comerciale autonome suplimentare acordate de Uniunea Europeană Pakistanului

|
			
		
		
		52012PC0024
		
			Propunere de DECIZIE A CONSILIULUI de stabilire a poziției care urmează să fie adoptată de Uniunea Europeană în cadrul Consiliului General al Organizației Mondiale a Comerțului privind cererea de derogare de la normele OMC cu privire la preferințele comerciale autonome suplimentare acordate de Uniunea Europeană Pakistanului /* COM/2012/024 final - 2012/0008 (NLE) */
			
				
		
		
			
			   	EXPUNERE DE MOTIVE
1.           OBIECTIVUL
PROPUNERII
Obiectivul prezentei propuneri este de a
stabili poziția care urmează să fie adoptată de Uniunea
Europeană în cadrul Consiliului General al Organizației Mondiale a
Comerțului (OMC) în ceea ce privește cererea de derogare de la
normele OMC cu privire la preferințele comerciale autonome suplimentare
acordate de Uniunea Europeană Pakistanului și de a permite, astfel,
Uniunii Europene să se alăture consensului cu privire la adoptarea
acestei cereri de derogare. 
La 14 octombrie 2010, Comisia a adoptat o
propunere de Regulament al Parlamentului European și al Consiliului de
introducere a unor preferințe comerciale autonome de urgență
pentru Pakistan, răspunzând astfel invitației Consiliului
European din 16 septembrie 2010 ca urmare a inundațiilor devastatoare
fără precedent din Pakistan. Discuțiile cu privire la
această propunere în Parlament și în Consiliu vor fi reluate în
curând. 
Pentru a permite UE să acorde tratament
preferențial importurilor originare din Pakistan, fără a fi
obligată să acorde același tratament preferențial
produselor similare din orice alte țări membre ale OMC, este necesar
ca OMC să acorde o derogare pentru a suspenda temporar anumite angajamente
OMC care s-ar aplica în caz contrar. La 18 noiembrie 2010, UE a prezentat OMC o
cerere de derogare de la prevederile articolului I alineatul 1 și ale articolului
XIII din GATT 1994, în măsura în care este necesar (în documentul
G/C/W/640) și, la 26 octombrie 2011, o cerere revizuită de derogare
(în documentul G/C/W/640.Rev1). Dat fiind că încă au loc
discuții bilaterale cu anumite state membre ale OMC cu privire la
această cerere de derogare, o a doua cerere revizuită de derogare va
fi prezentată în timp util. 
2.           TEMEIUL
JURIDIC AL PROPUNERII
Articolul 218 alineatul (9) din Tratatul
privind funcționarea Uniunii Europene (TFUE) prevede că, atunci când
o decizie având efect juridic trebuie adoptată în cadrul unui organism
creat printr-un acord internațional, Consiliul, pe baza unei propuneri din
partea Comisiei sau a Înaltului Reprezentant al Uniunii pentru Afaceri Externe
și Politica de Securitate, adoptă o decizie de stabilire a
poziției care urmează să fie adoptată în numele Uniunii. Acordarea
unei derogări cu privire la preferințele comerciale autonome
suplimentare acordate de Uniunea Europeană Pakistanului intră sub
incidența acestei prevederi, dat fiind că decizia se adoptă în
cadrul unui organism creat printr-un acord internațional (Consiliul
General sau Conferința ministerială a OMC) care are impact asupra
drepturilor și obligațiilor UE.
2012/0008 (NLE)
Propunere de
DECIZIE A CONSILIULUI
de stabilire a poziției care
urmează să fie adoptată de Uniunea Europeană în cadrul
Consiliului General al Organizației Mondiale a Comerțului privind
cererea de derogare de la normele OMC cu privire la preferințele
comerciale autonome suplimentare acordate de Uniunea Europeană
Pakistanului
CONSILIUL UNIUNII EUROPENE,
având în vedere Tratatul privind
funcționarea Uniunii Europene, în special articolul 207 alineatul (4)
primul paragraf, coroborat cu articolul 218 alineatul (9), 
având în vedere propunerea Comisiei Europene,
întrucât:
(1)              
Uniunea Europeană lucrează, în prezent,
la adoptarea unui act legislativ pentru acordarea unor preferințe
comerciale autonome suplimentare Pakistanului. În absența unei
derogări de la obligațiile Uniunii Europene în temeiul articolului I
alineatul (1) din Acordul General pentru Tarife și Comerț 1994 (GATT
1994) și al articolului XIII din GATT 1994, în măsura în care este
necesar, regimul acordat prin intermediul preferințelor comerciale
autonome suplimentare ar trebui să se aplice tuturor membrilor
Organizației Mondiale a Comerțului (OMC). Prin urmare, este oportun
să se dorească obținerea unei derogări de la articolul I
alineatul (1) și articolul XIII din GATT 1994, în măsura în care este
necesar, în conformitate cu articolul IX alineatul (3) din Acordul de la
Marrakesh de instituire a Organizației Mondiale a Comerțului.
(2)              
Uniunea Europeană a prezentat o primă
astfel de cerere la 18 noiembrie 2010, pe care a modificat-o ulterior la 26
octombrie 2011. Consiliul general al OMC urmează să se pronunțe
cu privire la aceasta.
(3)              
Prin urmare, este necesar să se
stabilească poziția care urmează să fie adoptată de
Uniunea Europeană în cadrul Consiliului General al OMC cu privire la
această cerere, 
ADOPTĂ PREZENTA DECIZIE: 
Articolul 1
Poziția care urmează să fie
adoptată de Uniunea Europeană în cadrul Consiliului General al
Organizației Mondiale a Comerțului este favorabilă
aprobării cererii de derogare de la normele OMC cu privire la
preferințele comerciale autonome suplimentare acordate de Uniunea
Europeană Pakistanului. 
Această poziție este exprimată
de Comisie. 
Articolul 2
Prezenta decizie intră în vigoare la data
adoptării.
Adoptată la Bruxelles, 30.1.2012
                                                                       Pentru
Consiliu
                                                                       Președintele